Не змагу адэкватна ацаніць музыку Colours of Bubbles і Elephants from Neptune, адзінае скажу, што людзі іх ведалі і актыўна падтрымлівалі. Jack Action, якія па раскладзе йшлі наступнымі, дзіўным чынам перамясьціліся на два гурты наперад. Мала таго, што яны ўвогуле невядома што тут рабілі, дык яшчэ і гралі перад самім Валерам. А на сцэну выходзілі Trubetskoy. Гурт на чале з Паўлам Булатнікавым відавочна стаміўся па вялікіх фэстах на Радзіме (апошні яшчэ з гуртом Ляпис Трубецкой быў у далёкім 2010 годзе на фестывалі “Поляна”), таму выглядалі на сцэне бадзёра і эфектна. Павал у цішотцы Metallica прыплясваў у сваёй класічнай манеры, астатнія не адставалі ад яго. Выканалі як “ляпісаўскія” рэчы (“Котик”, “Нафта”, “Харэ”), так і свае ўласныя (“Ёлки”, “Горад”, “Dont Touch My Bass”). Увогуле, я вельмі шкадую, што прапусьціў сольнік гурта вясной, бо ўжо другі раз жыўцом яны вельмі радуюць. Адметна, што наступныя Дай Дарогу!, разам з Trubetskoy, абвешчаныя хэдлайнерамі рэчыцкага фэсту Metal Crowd. Абодва гурты на прэсухах абяцалі, што сумаваць ня прыйдзецца, і праграма будзе падрыхтаваная максімальна адпаведная густам менавіта металічнай аўдыторыі. Што ж, паглядзім. Дай Дарогу! уладкавалі наймаштабнейшую адтапырку за ўвесь GreenFest. Пыл зь зямлі стаяў слупом, і знаходзіцца ля сцэны было небясьпечна. Глядзіце самі